এনবিআরের স্থগিতাদেশের কারণে ঢাকার হজরত শাহজালাল আন্তর্জাতিক বিমানবন্দরে গত ১৪ মাসে আমদানি করা ৬১টি ড্রোন আটক করা হয়। এগুলো খেলনা হিসেবে আমদানির চেষ্টা করা হয়। ড্রোনগুলো দূরনিয়ন্ত্রণ (রিমোট কন্ট্রোল) যন্ত্রের মাধ্যমে নিয়ন্ত্রণ করা যায়। এগুলো ৪০০ ফুট বা ৪০তলা ভবনের সমান উচ্চতায় উড়তে সক্ষম। ওড়ার সময় কোনো শব্দ হয় না। পাঁচ কিলোমিটার দূর থেকে রিমোট কন্ট্রোলের মাধ্যমে এগুলো নিয়ন্ত্রণ করা যায়।ড্রোন ওড়ানোর জন্য এ বছরের ১০ জানুয়ারি একটি নীতিমালা করে বেবিচক, যাতে বলা হয়েছে, ড্রোন ওড়ানোর জন্য অনুমোদন নিতে হবে বেবিচকের কাছ থেকে। এ বছরের জানুয়ারি থেকে অক্টোবর মাস পর্যন্ত প্রায় ২০০টি ড্রোন ওড়ানোর অনুমোদন দেওয়া হয়েছে।